b'\n_START_ARTICLE_\nSalaisuus varjossa\n_START_PARAGRAPH_\nSalaisuus varjossa on nuortenromaani, jonka ruotsalainen kirjailija Maria Gripe julkaisi vuonna 1982. Alkuper\xc3\xa4isen teoksen nimi on Skuggan \xc3\xb6ver stenb\xc3\xa4nken (suom. Varjo kivipenkin yll\xc3\xa4). Suomeksi teos on julkaistu vuosina 1985 ja 1989 (Tammi), 3. painos on vuodelta 1990. Kirjan on k\xc3\xa4\xc3\xa4nt\xc3\xa4nyt Eila Kivikkaho. Kirja on ensimm\xc3\xa4inen osa Gripen nelj\xc3\xa4 romaania k\xc3\xa4sitt\xc3\xa4v\xc3\xa4st\xc3\xa4 Varjo-sarjasta, ja vaikka se on nuorille suunnattu, se sopii kaikille hieman mystisist\xc3\xa4 tarinoista kiinnostuneille._NEWLINE_Kirja sijoittuu vuosiin 1911\xe2\x80\x9312. Kirjan kertojamin\xc3\xa4 on 14-vuotias Berta, rauhallinen ja hieman ep\xc3\xa4varma nuori, jonka s\xc3\xa4\xc3\xa4tyl\xc3\xa4isperheeseen kuuluvat isoveli Roland ja pikkusisar Nadja. Perheen \xc3\xa4iti tuntuu olevan taloudenhoitajatar Svean viet\xc3\xa4viss\xc3\xa4. Is\xc3\xa4 taas on hajamielisen oloinen tutkijatyyppi. Is\xc3\xa4 on jollain lailla poissaoleva, sill\xc3\xa4 is\xc3\xa4n mielen tuntuu t\xc3\xa4ytt\xc3\xa4v\xc3\xa4n l\xc3\xa4hinn\xc3\xa4 vain yksi ihminen, Emanuel Swedenborg, jota k\xc3\xa4sittelev\xc3\xa4\xc3\xa4 suurta tutkimusty\xc3\xb6t\xc3\xa4 is\xc3\xa4 on tehnyt jo useita vuosia. Muutoin is\xc3\xa4 keskittyy opetusty\xc3\xb6h\xc3\xb6n. Kes\xc3\xa4isin kun muu perhe vet\xc3\xa4ytyy maalle, is\xc3\xa4 j\xc3\xa4\xc3\xa4 kaupunkiin, ja kun perhe palaa kaupunkiin, is\xc3\xa4 vuorostaan h\xc3\xa4ipyy maalle.\n_START_SECTION_\nJuoni\n_START_PARAGRAPH_\nEr\xc3\xa4\xc3\xa4n\xc3\xa4 syksyisen\xc3\xa4 y\xc3\xb6n\xc3\xa4 Bertan kodin pihalta kuuluu vislaus. Puun alla kuutamon valaisemalla pihalla seisoo hahmo ja katselee ikkunaan. Taloon saapuu perheen uusi sis\xc3\xa4kk\xc3\xb6 Carolin, jonka Bertan viisas iso\xc3\xa4iti on heille l\xc3\xa4hett\xc3\xa4nyt. Karismaattinen ja itsevarma Carolin p\xc3\xa4\xc3\xa4see heti perheen suosioon. Vain taloudenhoitaja Svea suhtautuu pense\xc3\xa4sti. Siksik\xc3\xb6 ett\xc3\xa4 h\xc3\xa4n pelk\xc3\xa4\xc3\xa4 oman vaikutusvaltansa v\xc3\xa4henev\xc3\xa4n vai tiet\xc3\xa4\xc3\xa4k\xc3\xb6 h\xc3\xa4n Carolinista jotakin, kuten perin suoraan tuntuu vihjailevan?_NEWLINE_Carolin tykk\xc3\xa4\xc3\xa4 leikki\xc3\xa4 Nadjan kanssa, Bertan isoveli Roland taas vaikuttaa ihastuneen 16-vuotiaaseen palvelustytt\xc3\xb6\xc3\xb6n, joka tuntuu olevan t\xc3\xa4ysin omaa luokkaansa. Perheen \xc3\xa4iti pit\xc3\xa4\xc3\xa4 Carolinista, is\xc3\xa4 ilmeisesti my\xc3\xb6s, mutta vet\xc3\xa4ytyv\xc3\xa4st\xc3\xa4 is\xc3\xa4st\xc3\xa4 nyt on vaikea ottaa selkoa. Carolin tuntuu tarkkailevan Bertan is\xc3\xa4\xc3\xa4 mietteli\xc3\xa4\xc3\xa4sti aina tilaisuuden tullen. My\xc3\xb6s Berta yst\xc3\xa4vystyy Carolinin kanssa. Mutta aina kun h\xc3\xa4nest\xc3\xa4 tuntuu, ett\xc3\xa4 h\xc3\xa4n p\xc3\xa4\xc3\xa4see jollain lailla Carolinin l\xc3\xa4helle, t\xc3\xa4m\xc3\xa4 muuttuukin et\xc3\xa4iseksi ja torjuvaksi. Miksi on niin vaikea tulla ymm\xc3\xa4rretyksi, kun toisinaan heill\xc3\xa4 on sitten taas niin mukavaa yhdess\xc3\xa4? Toistuvasti Carolin osoittaa Bertalle, ett\xc3\xa4 pit\xc3\xa4\xc3\xa4 h\xc3\xa4nt\xc3\xa4 pumpulissa kasvaneena ja ettei Bertalla ole mit\xc3\xa4\xc3\xa4n k\xc3\xa4sityst\xc3\xa4 oikeasta el\xc3\xa4m\xc3\xa4st\xc3\xa4. Perheen herraskaista asemaa Carolin tuntuu halveksivan._NEWLINE_Berta kiinnitt\xc3\xa4\xc3\xa4 huomiota erin\xc3\xa4isiin Caroliniin liittyviin asioihin, jotka askarruttavat h\xc3\xa4nt\xc3\xa4 kovasti. Carolinia tuntuu kiinnostavan perheen valokuva-albumi, erityisesti yksi kuva, jossa pieni tytt\xc3\xb6 seisoo kivipenkin edess\xc3\xa4 ja taustalla puiden katveessa n\xc3\xa4kyy ep\xc3\xa4selv\xc3\xa4sti valkopukuinen nainen. Carolin selitt\xc3\xa4\xc3\xa4, ett\xc3\xa4 kuvassa kiinnostavaa on se, joka on kuvassa mukana, mutta ei n\xc3\xa4y: kuvan ottaja. Valokuvassa totisesti n\xc3\xa4kyykin kivipenkin ylle laskeutuva miehen varjo. Keit\xc3\xa4 kuvan ihmiset ovat? Miksei esimerkiksi perheen \xc3\xa4iti tunnu tiet\xc3\xa4v\xc3\xa4n kuvasta mit\xc3\xa4\xc3\xa4n?_NEWLINE_Miksi Carolin v\xc3\xa4lill\xc3\xa4 katoaa jonnekin y\xc3\xb6ll\xc3\xa4? Ja miksi perheen kotiin tulee puhelu, jossa puhutaan Carolinista pahaa? Berta yritt\xc3\xa4\xc3\xa4 kysell\xc3\xa4 asioista my\xc3\xb6s is\xc3\xa4ns\xc3\xa4 \xc3\xa4idilt\xc3\xa4, sill\xc3\xa4 iso\xc3\xa4iti l\xc3\xa4hetti Carolinin heille, ja iso\xc3\xa4idin arvostelukykyyn Berta luottaa. Miksei tytt\xc3\xb6 oikein tahdo kertoa perheest\xc3\xa4\xc3\xa4n? Erityisesti se h\xc3\xa4mment\xc3\xa4\xc3\xa4 Bertaa, sill\xc3\xa4 kun h\xc3\xa4n liikkuu kaupungilla illansuussa yksin, h\xc3\xa4n t\xc3\xb6rm\xc3\xa4\xc3\xa4 poikaan, jonka yhdenn\xc3\xa4k\xc3\xb6isyys Carolinin kanssa on h\xc3\xa4tk\xc3\xa4hdytt\xc3\xa4v\xc3\xa4. Onko tyt\xc3\xb6ll\xc3\xa4 siis kaksoisveli? Kun Berta taas saa ker\xc3\xa4tty\xc3\xa4 rohkeutta ja tulee sopiva tilaisuus, h\xc3\xa4n yritt\xc3\xa4\xc3\xa4 kysell\xc3\xa4 Carolinilta t\xc3\xa4m\xc3\xa4n sisaruksista. V\xc3\xa4lttelev\xc3\xa4 Carolin my\xc3\xb6nt\xc3\xa4\xc3\xa4, ett\xc3\xa4 kyll\xc3\xa4 h\xc3\xa4nell\xc3\xa4 on sisaria ja velikin, mutta ett\xc3\xa4 he ovat sisaruspuolia. Ja sitten Berta n\xc3\xa4kee pojan Carolinin huoneessa, ja joku kerta t\xc3\xa4m\xc3\xa4n saman pojan l\xc3\xa4htev\xc3\xa4n perheen kotoa y\xc3\xb6n pimeydess\xc3\xa4. Mit\xc3\xa4 on tekeill\xc3\xa4, miksei Carolin my\xc3\xb6nn\xc3\xa4 pojan k\xc3\xa4yneen heill\xc3\xa4 kotona tai v\xc3\xa4itt\xc3\xa4\xc3\xa4, ettei mit\xc3\xa4\xc3\xa4n poikaa ole olemassakaan?_NEWLINE_Sitten tulee j\xc3\xa4lleen parjauspuhelu, joka ihmetytt\xc3\xa4\xc3\xa4 ja v\xc3\xa4h\xc3\xa4n kuohuttaakin perhett\xc3\xa4. Vanhempien mielest\xc3\xa4 asialle pit\xc3\xa4\xc3\xa4 tehd\xc3\xa4 jotakin. Mutta kun is\xc3\xa4 ja Carolin juttelevat kahden kesken, Carolin juoksee huoneesta itkien ulos ja sitten irtisanoutuu! Mit\xc3\xa4 tapahtui? Berta, Roland ja Nadja ovat onnettomia, sill\xc3\xa4 mik\xc3\xa4\xc3\xa4n ei ole kotona en\xc3\xa4\xc3\xa4 entisell\xc3\xa4\xc3\xa4n, kun Carolin on poissa. Erin\xc3\xa4isten vaiheiden j\xc3\xa4lkeen Carolin saadaan takaisin. Kest\xc3\xa4\xc3\xa4 pitk\xc3\xa4\xc3\xa4n, ennen kuin Berta saa selville Carolinin salaisuuden, mutta sen my\xc3\xb6t\xc3\xa4 tuntuu her\xc3\xa4\xc3\xa4v\xc3\xa4n aina vain uusia kysymyksi\xc3\xa4 ja ep\xc3\xa4ilyj\xc3\xa4.'